Virallinen lehti nro C 089 , 10/04/1995 s. 0163



B4-0420, 0484, 0485, 0492, 0496 ja 0499/95 Päätöslauselma Mochovcen ydinvoimalasta Euroopan parlamentti, joka - ottaa huomioon 16. helmikuuta 1995 antamansa Mochovce-hanketta koskevan päätöslauselman ((Kyseisen päivän istunnon pöytäkirja, osa II, kohta 10)), - ottaa huomioon 15. joulukuuta 1993 antamansa ydinturvallisuutta Itä- Euroopassa ja Itsenäisten valtioiden yhteisössä ((EYVL C 20, 24.1.1994, s. 107)) sekä ydinturvallisuutta koskevat päätöslauselmat ((EYVL C 20, 24.1.1994, s. 110)), - ottaa huomioon päätöksen 77/270/Euratom muuttamisesta annetun neuvoston päätöksen 94/179/Euratom, jolla sallitaan komission tehdä sopimuksia Euratomin luotoista ydinvoimaloiden turvallisuuden ja tehokkuuden tason parantamisen rahoittamiseksi tietyissä kolmansissa maissa ((EYVL L 84, 29.3.1994, s. 41)), ja tätä asiaa käsittelevän 20. tammikuuta 1994 annetun parlamentin lausunnon ((EYVL C 44, 14.2.1994, s. 169)), - ottaa huomioon tutkimusta, teknologista kehittämistä ja energia-asioita käsittelevän valiokuntansa 1. maaliskuuta 1995 järjestämän kuulemistilaisuuden, johon osallistui myös muiden asianomaisten valiokuntien jäseniä (ympäristö-, terveys- ja kuluttajansuojavaliokunta, budjettivaliokunta ja talousarvion valvontavaliokunta), - ottaa huomioon kyseiseen kuulemistilaisuuteen kutsuttujen edustajien ja asiantuntijoiden myötävaikutuksen; A. katsoo, että Euroopan unionilla on merkittävä rooli Mochovcen ydinvoimalan rakennushanketta koskevassa päätöksenteossa, B. katsoo, että ydinturvallisuutta koskevien aiempien kantojensa mukaisesti parlamentti pitää erittäin tärkeänä johdonmukaista toimintatapaa, joka tarjoaa kansalaisille suojelun mahdollisimman korkean tason; katsoo, että on sen vuoksi välttämätöntä poistaa kaikki epäilyt rakennettavana olevan ydinvoimalan turvallisuudesta, erityisesti, kun Euroopan unioni osallistuu tällaisen hankkeen rahoitukseen, C. katsoo, että Euroopan jälleenrakennus- ja kehityspankin ja Euroopan unionin myöntämää luottoa Mochovcen ydinvoimalan rakennustyön loppuunsaattamiseksi voitaisiin ehkä pitää ennakkotapauksena vastaaville hankkeille Itä-Euroopassa, D. katsoo erityisesti, että suunnitelmissa on täysin jätetty huomioimatta ydinvoimalan rakennusvaiheen aikana kertyvän ydinjätteen varastointikysymys, E. katsoo, että kysymystä täydestä vastuusta onnettomuuden sattuessa ei ole ratkaistu, F. katsoo erityisesti, että Mochovcen reaktorin turvallisuussuunnitelma - ei suojarakennelmia, kuplalauhduttimen käyttö - ei tule saamaan minkään EU:n jäsenvaltion hyväksyntää, G. on tietoinen Slovakian tasavallan ja sen naapurimaiden suurten väestönosien syvästä huolesta, erityisesti Itävallassa, missä on kerätty 1,2 miljoonaa nimeä tätä hanketta vastaan, H. ottaa huomioon, että komission puheenjohtaja lausui 2. maaliskuuta 1995 Euroopan parlamentille, että Mochovcen voimalan parantamiseen tarkoitettu luotto edellyttää ehdotonta ja virallista Bohunicen yksikön sulkemista, I. tunnustaa, että Euroopan unionilla on tärkeä rooli Keski- ja Itä-Euroopan maiden auttamisessa näiden pyrkiessä parantamaan nykyisin toiminnassa olevien ydinvoimaloiden turvallisuutta ja tehokkuutta; on tässä yhteydessä huolestunut Euratomin luottojen parhaasta mahdollisesta käyttötavasta, J. ottaa huomioon, että parlamentti on aina vaatinut, että lyhyen aikavälin toimenpiteisiin on liitettävä johdonmukainen menettelytapa erityisesti vaarallisimpien ydinvoimaloiden korvaamiseksi ja purkamiseksi; on tässä yhteydessä huolestunut Slovakian viranomaisten antamista ristiriitaisista tiedoista, jotka koskevat mahdollisuutta sulkea Bohunicen ydinvoimala, K. katsoo, että ydinvoiman tuotantoa on arvioitava muiden sähkön lähteiden aiheuttaman kilpailun yhteydessä ja on otettava huomioon kysynnän todennäköinen kehitys, erityisesti mahdollisuudet ja pyrkimykset järkeistää energian käyttöä; 1. Katsoo, että jokaisella maalla niin Euroopan unionin sisällä kuin sen ulkopuolellakin on oikeus päättää, valitsevatko ne ydinvoiman vai eivät, kunhan turvallisuusstandardeja noudatetaan tiukasti ja kyseinen maa on allekirjoittanut ydinaseiden leviämisen estämisestä tehdyn sopimuksen; 2. Katsoo, että Euroopan jälleenrakennus- ja kehityspankin ja Euroopan unionin rahoitusapua voidaan myöntää ainoastaan seuraavin edellytyksin: - Euratomin on tarkastettava EU:n turvallisuusstandardien tiukka noudattaminen, - on laadittava sopimukseen perustuva aikataulu, jolla taataan Bohunicen ydinvoimalan 1 ja 2 vaiheen sulkeminen ja muiden kyseisen voimalan vaiheiden turvallisuustilanteen arviointi, - Itävallassa on pidettävä julkinen kuulemistilaisuus ESPOO- yleissopimuksen sääntöjen mukaisesti, - on selvitettävä kysymys, mitä pitkän aikavälin järjestelyjä on suunniteltu ydinjätteestä huolehtimiseksi; 3. On lisäksi, kuultuaan asiantuntijoita 1. maaliskuuta 1995, sitä mieltä, että Mochovcen ydinvoimalan tulevaan turvallisuuteen liittyy edelleen useita epäilyksiä; ei ole vakuuttunut erityisesti siitä, että vaadittuja läntisiä turvallisuusstandardeja noudatetaan; 4. Pyytää lykkäämään luoton myöntämistä koskevan päätöksen tekemistä, kunnes on tehty tutkimus kaasu-höyryvoimalan taloudellisesta kannattavuudesta verrattuna Mochovcen ydinvoimalavaihtoehtoon, kuten pääministeri Meciarin ja valtiovarainministeri Vranitzkyn välisessä sopimuksessa esitetään; 5. Ei myöskään ole vakuuttunut siitä, että Mochovcen ydinvoimalan rakennustöiden saattaminen päätökseen edustaa alhaisinta kustannusvaihtoehtoa (least-cost option); huomauttaa, että on olemassa todisteita vaihtoehtoisten ratkaisujen olemassaolosta, jotka ovat taloudellisesti yhtä kannattavia; panee tässä yhteydessä erityisesti merkille kaasuturbiinivaihtoehdon; 6. Pyytää komissiota ilmoittamaan, miten ja milloin riskienkartoitustutkimuksen yksittäiset suositukset tehdään ja toteutetaan; 7. Pyytää sen vuoksi Euroopan jälleenrakennus- ja kehityspankkia ja komissiota pidättäytymään kaikesta kyseisen hankkeen rahoittamisesta niin kauan, kun edellä 2 kohdassa tarkoitettujen turvallisuusvaatimusten noudattamista koskevia epäilyjä on olemassa; pyytää komissiolta lausuntoa ja Euratomilta kertomusta seuraavien kuuden kuukauden kuluessa näiden vaatimusten toteutumisesta ja pyytää välittämään kyseisen kertomuksen Euroopan parlamentille mahdollisimman nopeasti; 8. Pyytää komissiota tukemaan Slovakian tasavaltaa kaikin mahdollisin tavoin toteutettaessa järkeviä vaihtoehtoisia energiantarvetta koskevia ratkaisuja, jos se tätä pyytää; 9. Pyytää lisäksi komissiota toimittamaan parlamentille mahdollisimman nopeasti, kyseisten valtioiden kanssa neuvoteltuaan, tämän parlamentin pyytämän yllämainitussa 20. tammikuuta 1994 annetussa parlamentin lausunnossa mainitun Keski-Euroopan energiakehitystä koskevan suunnitelman, jonka tavoitteena olisi sähkön tuotantolähteiden monimuotoistaminen, tehokas energiankäyttö ja ydinenergiariippuvuuden vähentäminen; 10. Pyytää pitämään tätä etupäässä uusiutuviin ja saasteettomiin energianlähteisiin perustuvaa suunnitelmaa rahoituksen suhteen ensisijaisena; 11. Pyytää tutkimusta, teknologista kehittämistä ja energia-asioita käsittelevää valiokuntaansa laatimaan samanaikaisesti oma-aloitteisen mietinnön muodossa poliittiset suuntaviivat yhteistyölle Itä-Euroopan ja IVYn kanssa energiapolitiikan alalla; 12. Pyytää komissiota tekemään aloitteen korkeatasoisen alueellisen konferenssin kutsumiseksi koolle käsittelemään energiakehitystä ja ympäristönsuojelua Keski-Euroopassa; 13. Kehottaa puhemiestään välittämään tämän päätöslauselman neuvostolle, komissiolle, Euroopan jälleenrakennus- ja kehityspankille, EIP:lle ja Slovakian hallitukselle.